Poppie: Ma se kenner wil nie getuigPoppie van der Merwe (Foto: Facebook) Die vonnisverrigtinge van Louisa en Kobus Koekemoer, die driejarige Poppie van der Merwe se ma en stiefpa wat skuldig bevind is aan haar moord, moes noodgedwonge Woensdag in die Pretoria-hooggeregshof uitgestel word. Staatsaanklaer Salomé Scheepers het aan regter Bert Bam voorgehou Louisa se prokureur is nie gereed om voort te gaan nie. Adv. Adrian Nel, Louisa se regsverteenwoordiger, het daarna regter Bam toegespreek. “Met die skuldigbevinding het ek aangedui dat ek ŉ voorvonnisverslag wil verkry, want dit is in belang van geregtigheid om die verslag voor te lê om agtergrond oor haar voor die hof te plaas,” het Nel gesê. “Die verslag is gereed, maar my probleem is dat die getuie wat die verslag opgestel het om verskeie redes anoniem wil bly en nie persoonlik wil getuig nie. Ek is ook deur die staat en Beskuldigde 1 [Kobus] se advokaat ingelig dat hulle nie die verslag op skrif wil aanvaar nie. Ek versoek dus uitstel om my in die posisie te plaas om ŉ ander getuie, hetsy ŉ proefbeampte of ŉ sielkundige wat bereid is om te getuig, te kry wat my kliënt se posisie beter voor die hof kan stel,” het Nel gesê. Nel het onderneem dat die nodige verslag en getuie met die volgende hofdatum beskikbaar sal wees. Scheepers het gesê sy het Maandag Louisa se verslag ontvang, maar toe sy daardeur gaan, het sy Nel ingelig dat sy dit nie gaan erken nie. “Sy sal moet kom getuig. Daar is gevalle waar kenners anoniem kan getuig, maar die persoon voldoen nie daaraan nie. Sy sal moet kom getuig sodat ek haar kan kruisondervra. Ek moet die inhoud van die verslag toets en haar deskundigheid toets,” het Scheepers gesê. Adv. Lana Augustyn, Kobus se regsverteenwoordiger, het ook aangedui dat sy die verslag sou betwis. “Hoe kan die persoon ŉ deskundige wees en dan nie wil hê haar naam moet bekend gemaak word nie?” Regter Bam het die aansoek as ŉ onnodige vertraging bestempel, maar ingestem dit is tog in belang van geregtigheid dat Louisa se verslag voorgelê word. “Dit is ŉ ongelukkige toedrag van sake. Ek staan nie gewoonlik sulke versoeke toe nie, maar ons is in ŉ skaakmat-situasie. Die saak word tot 24 Mei uitgestel. As die verslag en getuie dan nie beskikbaar is nie, sal die vonnis daarsonder afgehandel word,” het Bam streng gesê. Bam het Louisa (46) en Kobus (44) in Desember verlede jaar in die hooggeregshof skuldig bevind op aanklag van moord en twee aanklagte van kindermishandeling. Die mishandeling het oor die tydperk van September 2015 tot Oktober 2016 gestrek in Orania in die Noord-Kaap en Brits in Noordwes. ŉ Sesjarige seun, wat toe vyf was, is ook mishandel. Die nuus van Poppie se tragiese dood het in Oktober 2016 aan die lig gekom nadat Poppie op 25 Oktober 2016 na die Brits- provinsiale hospitaal gehaas is waar sy by haar aankoms dood verklaar is. Kobus is kort daarna vir Poppie se moord in hegtenis geneem en Louisa is op 15 Desember 2016 in hegtenis geneem. Die hof het tydens die verhoor, wat op 30 Oktober 2017 begin het, gehoor Poppie is dood weens ŉ harde hou teen haar kop, wat erge bloeding en drukking op die brein veroorsaak het. Voor haar dood het sy oor ŉ tydperk veelvuldige beserings opgedoen wat nié kenmerkende beserings is wat kinders van haar ouderdom per ongeluk kan opdoen nie. Die beserings is veroorsaak deur verskeie stomp voorwerpe soos ŉ hand, ŉ vuis of ŉ skoen. Die kind het ook verskeie merke aan haar lyf gehad wat ŉ aanduiding is dat sy gewelddadig geskud is. Lees die vorige berigte oor Poppie op Maroela Media.